**ИНДЕКСИ НА ЦЕНИТЕ В СЕЛСКОТО СТОПАНСТВО ЗА  
ВТОРОТО ТРИМЕСЕЧИЕ НА 2024 ГОДИНА**

**Индекси на цените на производител в селското стопанство**

**Индексът на цените на производител в селското стопанство** за второто тримесечие на 2024 г. се понижава с 3.4% спрямо същото тримесечие на 2023 г. в резултат на спад на индекса на цените на продукцията от растениевъдство - с 3.8% и на продукцията от животновъдство - с 3.0%. През второто тримесечие на 2024 г. спрямо предходната година (на годишна база) цените на селскостопанската продукция отбелязват спад с 4.2%, като в растениевъдството те се понижават с 4.3%, а в животновъдството - с 4.1% (виж табл. 1).

През второто тримесечие на 2024 г. спрямо същия период на 2023 г. е регистриран спад с 18.0% в цените на зърнените култури в резултат на намалението на цената на меката пшеница с 15.5%, докато цените на техническите култури се увеличават с 6.3%, в резултат от увеличението на цената на слънчогледа с 5.9%.

През второто тримесечие на 2024 г. спрямо 2023 г. (на годишна база) по-ниски са цените на зърнените култури - с 15.0%, в резултат от спада на цените на меката пшеница с 14.5%. При техническите култури е регистрирано увеличение в размер на 0.3%, като ръста на цените на репицата и рапицата - с 3.8%, както и на маслодайната роза - с 15.5%, не могат да компенсират съществено спада в цената на маслодайния слънчоглед - с 0.8%. Цените на пресните зеленчуци отбелязват ръст от 12.6%, докато цените на пресните плодове се понижават - с 5.6%.

Спрямо същото тримесечие на 2023 г. цените на живите животни намаляват с 1.4% в резултат на намалението на цените на свинете с 6.1% и на бройлерите - с 8.1%. При продуктите от животновъдството е регистрирано намаление на цените със 4.7%, което е в резултат на понижението на цените на кокошите яйца за консумация - с 22.7% и то не може да бъде компенсирано от ръста на цените на кравето мляко - с 3.5%.

В животновъдството през второто тримесечие на 2024 г. спрямо 2023 г. (на годишна база) цените на живите животни се понижават с 1.8%, в резултат от намалението на цените на свинете - с 6.2% и на птиците - с 9.0%. Цените на продуктите от животновъдство отбелязват спад от 6.6%, като намаление е отчетено при всички продукти с изключение на кокошите яйца за разплод, чиято цена нараства с 4.8%.

**Таблица 1. Индекси на цените на производител в селското стопанство за второто тримесечие на 2024 година**

(Проценти)

|  |  |  |  |
| --- | --- | --- | --- |
|  | **2020 = 100** | **Съответното тримесечие на 2023 = 100** | **2023 = 100** |
| **Общо** | **129.8** | **96.6** | **95.8** |
| растениевъдство | 122.2 | 96.2 | 95.7 |
| животновъдство | 138.8 | 97.0 | 95.9 |

**Фиг. 1. Индекси на цените на производител в селското стопанство по тримесечия (2020 = 100)**

**Индекси на цените на продуктите и услугите за текущо потребление в селското стопанство**

**Индексът на цените на продуктите и услугите за текущо потребление в селското стопанство** за второто тримесечие на 2024 г. е по-нисък с 5.0% спрямо същото тримесечие на предходната година и намалява с 4.6% спрямо 2023 година (на годишна база).

През второто тримесечие на 2024 г. спрямо съответното тримесечие на 2023 г. е отчетено повишение в цените на: посевния и посадъчния материал - с 8.5%, електроенергията и горивата - с 3.6%, продуктите за растителна защита - с 15.9% и ветеринарномедицинските продукти - с 3.6%. Намаляват цените на: минералните торове - с 21.2%, и фуражите - с 9.5%.

През второто тримесечие на 2024 г. спрямо 2023 г. (на годишна база) е отчетено повишение в цените на: посевния и посадъчния материал - с 6.2%, продуктите за растителна защита - с 15.3% и ветеринарномедицинските продукти - с 2.8%. Намаляват цените на: минералните торове - с 16.6%, и фуражите - с 8.0%. (виж табл. 2).

**Таблица 2. Индекси на цените на продуктите и услугите за текущо потребление в селското стопанство за второто тримесечие на 2024 година**

(Проценти)

|  |  |  |  |
| --- | --- | --- | --- |
|  | **2020 = 100** | **Съответното тримесечие на 2023 = 100** | **2023 = 100** |
| **Общо** | **137.7** | **95.0** | **95.4** |
| посевен и посадъчен материал | 146.2 | 108.5 | 106.2 |
| електроенергия, горива и други | 139.9 | 103.6 | 100.0 |
| минерални торове | 154.4 | 78.8 | 83.4 |
| продукти за растителна защита | 131.4 | 115.9 | 115.3 |
| ветеринарномедицински продукти | 123.8 | 103.6 | 102.8 |
| фуражи | 140.2 | 90.5 | 92.0 |

**Фиг. 2. Индекси на цените на продуктите и услугите за текущо потребление в селското стопанство по тримесечия (2020 = 100)**

**Методологични бележки**

**Методология и основни понятия**

Изследванията за цените в селското стопанство се провеждат в съответствие с основните изисквания по Методологията на Евростат за индексите на селскостопанските цени (Handbook for Agricultural Price Indices). По този начин се постига хармонизация в областта на статистиката на цените и индексите в селското стопанство с практиката в ЕС по отношение на:

* използваните дефиниции;
* механизмите за регистрация на цените;
* типа на изчисляваните индекси;
* периодичността при провеждане на наблюденията;
* използваните номенклатури;
* дефинирането на подбраните продукти чрез качествени, количествени, видови и други ценообразуващи характеристики.

Обект на наблюдение са цените на производител на произведените от земеделските стопанства растителни и животински продукти и селскостопански животни и на стоките и услугите за текущо потребление, използвани в селското стопанство.

Цената на производител в селското стопанство е цената, която земеделското стопанство получава за продадените от него селскостопански продукти/живи животни. Тя се отчита на първия пазарен етап от движението на стоките - „цена от производителя за пазара“. Цената на производител не включва получените от стопанството субсидии върху селскостопанските продукти/животни, транспортните разходи и данъците. Данъкът върху добавената стойност (ДДС) също се изключва при формирането на цената.

Изследването за цените на стоките и услугите за текущо потребление, използвани в селското стопанство (Input I), се осъществява чрез провеждането на пет наблюдения, в рамките на които се наблюдават цените на:

* минералните торове;
* фуражите;
* продуктите за растителна защита;
* ветеринарномедицинските продукти;
* посевния и посадъчния материал.

Наблюдаваната цена е цената, която купувачът действително е платил за средствата за закупуване на стоките и услугите за текущо потребление. Тя включва данъците и таксите и изключва субсидиите (ако има такива) и приспадаемия ДДС.

**Единици на наблюдение**

Единиците за наблюдение в рамките на изследванията на селскостопанските цени са земеделските стопанства - юридически и физически лица и селскостопанските и ветеринарните аптеки. За всяко от наблюденията се формира списък от респонденти, като през годините се поддържа стабилен брой регистрации на цени по продукти/категории животни и средства за производство.

Наблюденията са изчерпателни и включват всички единици над определен стойностен праг. Критерий за подбора е стойността на продажбите на селскостопански продукти/животни - за цените на производител в селското стопанство, и стойността на разходите за покупки на стоки и услуги за междинно потребление - за цените на стоките и услугите за текущо потребление, използвани в селското стопанство. За осигуряване на представителност на цените освен поддържането на определен брой регистрации в отчетния период се осигурява обхват на поне 50% от стойността на продажбите за всеки отделен продукт/категория животни или от стойността на покупките на стоки и услуги за междинно потребление за съответната година.

**Източници на информация**

Източник на информация са еднократни статистически формуляри за събиране на данни за качествените и количествените характеристики на селскостопанските продукти/категории животни и стоки и услуги за текущо потребление, както и тримесечни въпросници за цените на производител на селскостопански продукти/живите животни и за цените на стоките и услугите за текущо потребление в селското стопанство.

С еднократните въпросници се осигурява информация за изграждането на номенклатура на наблюденията. Актуализация на номенклатурите се извършва периодично - обикновено в годините, завършващи на 0 и на 5, при смяна на базата на Евростат.

С тримесечните въпросници се осигурява регулярно информация за цените на включените в номенклатурите на наблюденията селскостопански продукти/категории животни и стоки и услуги за текущо потребление в селското стопанство.

**Изчисляване на средни цени**

В рамките на тримесечните изследвания се изчисляват средни месечни и тримесечни цени. Месечните цени се изчисляват като средни аритметични стойности от всички регистрирани цени. Тримесечните цени се изчисляват като средни аритметични стойности от месечните.

**Изчисляване на индекси**

Изчисляването на ценовите индекси се извършва по формулата на Ласпер. Този тип индекс има постоянна теглова структура, като базисният период за теглата и цените е един и същ. Като тегла за изчисляването на индексите на цените на производител в селското стопанство се използват стойностите на продажбите на селскостопанска продукция, а за индексите на цените на стоките и услугите за текущо потребление, използвани в селското стопанство - стойностите на покупките за междинно потребление. Теглата се изчисляват в рамките на сателитните икономически сметки за селското стопанство.

Индексите се изчисляват при три бази: предходна година, съответно тримесечие на предходната година и година, завършваща на 0 или 5 (база на Евростат).

За изчисляването на общия индекс на стоките и услугите за текущо потребление (Input I) освен индексите, изчислени за всяка от петте групи продукти, се използват и индекси на стоки и услуги, отчетени в рамките на наблюдението на потребителските цени.

**Използвани класификации**

За изчисляването на индексите на цените на производител в селското стопанство е използвана Номенклатура на продукцията в селското, горското и рибното стопанство в България (ПРОДАГРО). ПРОДАГРО се използва като база за разпад на продуктите за наблюдение съгласно техните качествени и количествени характеристики. За наблюденията на цените на стоките и услугите за текущо потребление се използват собствени класификации, изградени в рамките на еднократните проучвания за съставяне на списък с представителните продукти. За изчисляване и предоставяне на Евростат на хармонизирани индекси на цените в селското стопанство се използва класификацията PRAG (класификация на селскостопанските цени в базата данни на Евростат New CRONOS).

**Отчитане на влиянието на качеството върху цените на селскостопанските продукти**

За да бъдат елиминирани различията в цените, свързани с измененията в качеството, вида, количеството и опаковките, подбраните продукти са дефинирани чрез качествени, количествени, видови и други характеристики, които оказват влияние върху изменението на цените. Когато даден конкретен продукт отпада от изследването, той се заменя с нов, с близки характеристики на отпадналия от изследването. Новият продукт също трябва да бъде представителен.

**Изчисляване на индекси на стоките и услугите с инвестиционно предназначение, използвани в селското стопанство (Input II)**

Изчисляването на ценови индекс на стоките и услугите с инвестиционно предназначение в селското стопанство също се извършва по формулата на Ласпер, като използваните тегла са стойностите на направените от земеделските стопанства покупки на стоки и услуги с инвестиционно предназначение, изчислени в рамките на сателитните икономически сметки за селското стопанство. За изчисляването на общия индекс на стоките и услугите с инвестиционно предназначение се използва информация от изследвания, провеждани от НСИ, в областта на статистиката на потребителските цени, външната търговия и краткосрочната бизнес статистика.

На базата на изчислените индекси на стоките и услугите за текущо потребление и на стоките и услугите с инвестиционно предназначение се изчислява общ индекс на цените на средствата за производство в селското стопанство (Total Input).